Venemaa võimuparteiks tõstetud Ühtse Venemaa liidri ja peaministri Vladimir Putini esinemist kandsid eile otse üle  telekanal Rossija ning raadiojaamad Majak ja Radio Rossii. Vaatajahuvi oli ka tänavu tohutu: kokku võeti vastu ligi 2,2 miljonit telefoni, SMS-i ja meili teel saabunud küsimust.    72 küsimust sai vastuse    Peaminister Putin vastas kolme tunni ja kümne minuti jooksul neist 72-le, millest enamikus tunti muret majanduslike raskuste üle, kuid otsesõnu valitsust ei kritiseeritud.    Esimesena pääses läbi Baškortostanis elav Dmitri Salnikov. "Enamik meie asula elanikest  jäi tööta, sest me olime spetsialiseerunud metallurgiale. Kuidas edasi elada?"    "See on osa neist majandusraskustest, mida ma alguses mainisin," vastas Putin, süüdistades USA-d, kus autotööstuse langus on vähendanud vajadust metallide järele. Küll on Venemaal tõstetud töötu abiraha suurust ja kohalikele kuberneridele pandi kohustus töökohti kaitsta. "Seal, kus võimalik," täpsustas Putin.    Venemaad kaitseb statistika    •• Putini hinnangul on  majandusolukord raske, kuid Venemaa väljuvat sellest kergete tagasilöökidega. Sotsiaaltoetused ja pensionid kasvavat raskuste kiuste. Ka rubla pärast polevat tarvis muretseda, sest reserve riigil jätkuvat.    •• Kuigi Putin üritas Venemaa olukorda igal viisil ilustada, tulevad ka tema esitatud statistikast välja julmad arvud. "Ukraina majandust on tabanud isegi veel suuremad probleemid kui Venemaa oma, näiteks metallurgiaeksport kahanes mitte 50 protsenti nagu meil, vaid 70 protsenti ja see on tõsine asi."    •• Putin vibutas hoiatussõrme pankurite poole, et need ei kohutaks oma klientidest hüpoteegivõlglasi. Küll lohutas ta venelasi, et eluasemete ostmine peaks muutuma odavamaks.